Østre Landsret idømmer Gimi Levakovic et år og seks måneders fængsel, men han slipper for udvisning og får lov at blive i Danmark. Det fortæller TV 2's Astrid Søndberg, der er til stede i Østre Landsret i København, hvor den oprindelig dom på fængsel og 12 års udvisning fra Retten i Næstved blev omstødt.

Gimi Levakovic har to mindreårige børn, som han alene har forældremyndigheden over, og derfor lagde retten vægt på, at det ville være i strid med Den Europæiske Menneskerettighedskonvention at skille børnene fra deres far. Det var hensynet til Artikel 8: Ret til respekt for privatliv og familieliv, der reddede ham.

- Han har været her i så mange år. Han har to mindreårige børn, der er danske statsborgere, som går i skole. Hvis han udvises til Kroatien, hvor de ikke kan tale sproget, vil de højst sandsynligt komme i en skole for mentalt handicappede, sagde forsvarer Bjørn Elmquist.

Gimi Levakovic brød ud i gråd, da han fik at vide, at han ikke alligevel skulle forlade landet.

- Han har hele dagen lyttet meget opmærksomt og koncentreret, og da han fik lov at blive, hulkede han højlydt og gemte sit ansigt i et hvidt tørklæde, siger Astrid Søndberg.

I byretten blev han i august kendt skyldig i besiddelse af en halvautomatisk Walther P38-pistol med 16 patroner samt for trusler mod en anden roma-famillie, som han lejede et værelse hos - pistolen var pakket ind i børnetøj, der var holdt sammen med hårelastikker.

Gimi Levakovic har gennem hele sagen nægtet ethvert kendskab til pistolen, og det samme gjorde hans 14-årige datter, da hun frivilligt afgav sin forklaring i retten.

Den 46-årige kroatiske statsborger, der for alvor blev kendt efter TV 2-dokumentaren ’Sigøjnerbossen – og hans berygtede familie’, har boet i Danmark siden han var to år gammel – men han har aldrig haft et arbejde.

Se TV 2-dokumentaren ’Sigøjnerbossen - og hans berygtede familie’ om Levakovic-familien på TV 2 PLAY her.

Hvem er Levakovic? Familien Levakovic kom til Danmark i begyndelsen af 1972.

Familien består i dag af omkring 50 personer, der bor i København og omegn.

Alle voksne i familien - på nær én - har én eller flere domme på straffeattesten.

Fem mænd fra familien Levakovic har i dag fået en udvisningsdom - alle afsoner stadig i danske fængsler.